**Profesor dr. Matija Slavič v zgodovini – nekateri poudarki**

**Nagovor ob otvoritvi njegovega spomenika na TEOF, 8. oktober 2019.**

Tokratno slovesno dejanje, postavitev doprsnega kipa, je namenjeno tretjemu velikemu učitelju naše ustanove. Za Lambertom Ehrlichom in Janezom Ev. Krekom tokrat dajemo priznanje prof. Matiji Slaviču, »biblicistu in narodno-obrambnemu delavcu«, kot je označen v SBL, tudi kot »prvemu zgodovinarju slovenske diplomacije« in prelatu, s čimer ga je odlikoval papež Pij XI. Kot profesorja Ehrlich in Krek ni bil le ugleden predstavnik svoje znanstvene discipline, raziskovalec, predavatelj in prevajalec, temveč je s svojimi odločitvami in dejanji posegel na vrsto drugih področij, pomembnih za celotno narodno skupnost. Zgodovinski dogodki, ki so se zvrstili v prvi polovici 20. stoletja, so bili za dr. Slaviča poseben izziv, da se je izkazal v vsej svoji ustvarjalnosti in večplastnosti. Zaradi svoje tesne povezanosti z ljudstvom, iz katerega je izšel, je storil zanj več, kot so mu nalagale dolžnosti, ki jih je v določenem trenutku imel. Zato v pomembnih zgodovinskih trenutkih ni bil le priča, temveč je z izvirnimi idejami in pobudami pomembno pripomogel, da so dozorele velike odločitve, ki so bile v prid narodne skupnosti ali posameznih ustanov. Pri tem pa se ni pustil vplesti v dnevne politične ali strankarske zdrahe.

Velja spomniti le na kakšno od prelomnic v slovenski narodni zgodovini, v katero je bil prof. Slavič tesno vpet in je sodeloval pri sprejemanju odločitev. Že pred začetkom pariške mirovne konference v letu 1919 je odigral vidno vlogo pri dozorevanju ideje o povezavi Slovencev onstran Mure z matičnim narodom. Kot svojo prvo in najpomembnejšo nalogo si je zadal določitev narodne meje z nemško Štajersko in Madžarsko. Ko je bil 26. septembra 1918 kot zadnji ustanovljen Narodni svet za Slovensko Štajersko s pododborom za Prekmurje, je dr. Matija Slavič prevzel njegovo predsedovanje. Še isti mesec je dr. Slavič kot že večkrat pred tem ponovno prehodil vse današnje Prekmurje in obiskal vse narodno čuteče duhovnike, se srečeval s preprostimi ljudmi in vojaki s front ter zbiral informacije o etnični sestavi krajev in o razpoloženju med ljudmi. Bil je posrednik želja Prekmurcev pri Narodnem svetu v Ljubljani za priključitev Prekmurja k novi državi. Ko od sredine novembra 1918 dalje zaradi poostrenih razmer ni mogel več v Prekmurje, je pripravil letake, s katerimi je osveščal javno mnenje in navduševal za novo državo; letake je Maistrovo vojaško letalo raztrosilo nad Prekmurjem. Z zaupniki pa je ohranjal stike predvsem s pomočjo kurirjev.

Z vsemi močmi se je zavzel za aktivno udeležbo slovenskih predstavnikov na pariški mirovni konferenci in za pripravo gradiva, ki je pomagalo pri sprejemanju odločitev na najvišji ravni, čeprav so glavni pogajalci prikrivali vsebino dogajanja in so imeli slovenski udeleženci vseskozi težave priti do informacij. Načrtno in sistematično je zbiral podatke in pripravil utemeljitve predlogov. Po naročilu slovenske Narodne vlade je bil zato leta 1919 na mirovni konferenci v Parizu kot izvedenec za Prekmurje, leta 1922 pa še v Londonu. Objavljeni trije spisi, ki jih je pripravil za potrebe dela na mirovni konferenci, so ohranili trajni pomen. Od teh sta dva izšla v francoščini leta 1919 v Parizu, tretji pa v slovenščini dve leti kasneje. Posebej je popisal boje za severno slovensko mejo ter v zborniku Slovenska krajina, Beltinci 1935, objavil dve obsežni razpravi: Narodnost in osvoboditev Prekmurcev ter Prekmurske meje v diplomaciji. Delo prof. Slaviča na mirovni konferenci, pri zbiranju gradiva in pri javnem zastopanju narodnostnih pravic je bistveni sestavni del slovenske zgodovine 20. stoletja, čeprav uradni slovenski spomin v preteklih desetletjih tega ni zabeležil.

Prav delo na mirovnih pogajanjih v Parizu je preprečilo, da bi bil v skupini prvih učiteljev novoustanovljene univerze v Ljubljani, ki so sodelovali v pripravi njene ustanovitve in začetka predavanj decembra 1919 . Že v času delovanja Vseučiliške komisije pa je bil izredni profesor na mariborski teološki šoli omenjen kot kandidat za učitelja bibličnih ved na TEOF. Zato je lahko šele konec januarja 1920 bil imenovan za izrednega profesorja bibličnih ved stare zaveze, z drugim semestrom študijskega leta 1919/20, to je februarja 1920 pa je predavanja dejansko tudi začel. Junija 1921 je postal redni profesor, nato večkrat prodekan in dekan Teološke fakultete (1930/31, 1937/38) in nato v dveh obdobjih rektor naše *almae matris*, to je od 1932 do 1934 in od 1939 do 1941. Že kot dekan je bil vključen v sprejemanje odločitev univerzitetnega vodstva in večkrat doživljal kritično trenutke glede nadaljnjega delovanja univerze v celoti ali njenih posameznih članic. Že od vsega začetka njegovega javnega delovanja je bilo zanj pomembno poznanstvo z dr. Antonom Korošcem, rojakom iz Prlekije, s katerim sta se srečevala v vseh pomembnih trenutnih slovenske medvojne zgodovine. Slednjič je imel možnost, da je ob praznovanju 20-letnice univerze dr. Antonu Korošcu, takrat predsedniku senata jugoslovanske skupščine, podelil častni doktorat prava in leta 1941 še dolgoletnemu ljubljanskemu županu Ivanu Hribarju.

V letu 1933, to je v času njegovega prvega rektorskega mandata, je prosvetno ministrstvo v Beogradu pripravljalo načrt o reorganizaciji vseh treh jugoslovanskih univerz, s katerimi bi ločili t.i. strokovne in historične fakultete. Po tem načrtu so v Ljubljani želeli izvesti ločitev Tehnične fakultete, ki jo je »ministrstvo menda nameravalo oblikovati kot posebno administrativno, docela samostojno visoko šolo«. Rektor dr. Slavič je na vseh mestih v Beogradu zastopal stališča senata ljubljanske univerze, da je namreč univerza v strokovnem in znanstvenem interesu nedeljiva. Kot je poudaril ob praznovanju 20-letnice univerze decembra 1939, to je bilo na začetku njegovega drugega mandata in priložnost, da je kritično pogledal na prehojeno pot, je univerza v več obdobjih doživljala pritisk, tudi z zmanjšanjem sredstev ali ukinjanjem učiteljskih mest, in zahtevami pot ukinjanju posameznih fakultet ali celo celotne univerze. Najhuje je bilo v času diktature, ko so na univerzo gledali kot na »leglo slovenskega separatizma«, kot se je izražala takratna slovenska liberalna in protinarodna politika. Z osebnimi posegi in potmi v Beograd mu je uspelo, da je univerza ostala celota in s tem simbol slovenske kulturne in znanstvene samostojnosti.

V prvem rektorskem mandatu je veliko pozornost namenjal načrtom za gradnjo univerzitetne knjižnice in z vsemi močmi podpiral dejavnost Akademske akcije. Hkrati je spodbujal oblikovanje seminarskih knjižnic. Zaznavna je njegova vloga pri delu za ustanovitev AZU. Začetke drugega mandata, ki so sovpadali z začetkom druge svetovne vojne, je namenil proslavam 20-letnice obstoja in delovanja univerze, takoj nato pa dosegel, ponovno z osebnimi posegi, sredstva za gradnjo prirodoslovnega, anatomskega, kemičnega in strojniškega inštituta, zavoda za mineralogijo in za univerzitetno menzo (J. Ciperle).

Maja 1941 je dr. Slavič kot rektor Univerze v Ljubljani z vrsto uglednih tedanjih javnih delavcev videl manjše zlo v neupiranju okupacijskim oblastem. Dal je svoj podpis na deklaracijo, ki je sprejela izvršeno dejstvo okupacije, in postal član konzulte, s čimer je omogočil, da je univerza v Ljubljani lahko bolj ali manj, kot je to bilo v vojnih razmerah mogoče, nadaljevala svoje poslanstvo. Učitelji so lahko nadaljevali svoje pedagoško in raziskovalno delo, študentje pa so imeli možnost, da so zaključili študijsko leto, ki je bilo tik pred koncem in se nato v jeseni vpisali v višji letnik. Z odločnim posegom je preprečil vojaško zasedbo komaj zgrajene univerzitetne knjižnice, omogočil njeno vselitev in na druge načine delal, da je začela postajati osrednja slovenska knjižnica kot temeljna zakladnica slovenskega znanja in spomina.

S svojo osebno zavezanostjo ustanovi, na čelu katere je bil štiri študijska leta, osebnim ugledom in poznanstvi, je prof. Slavič pripomogel, da je univerza v Ljubljani zaživela in preživela. Dal ji je jasno podobo, jo postavil ob bok preostalih dveh univerz na jugoslovanskih tleh, razširil njene dejavnosti in jo opredelil kot središče narodnega kulturnega, pedagoškega ter znanstveno-raziskovalnega dela. Spomenik naj bo izraz priznanja našega rodu njegovemu delu ob pogledu na prehojeno stoletno pot in pri iskanju novih poti v prihodnost.

Bogdan Kolar